Like før klokken 1530 oppsto det driftsstans for Bybanen.

En vogn fikk tekniske problemer ved Sletten, og denne måtte taues bort fra linjen og inn til depot, før trafikken kunne gå som normalt igjen.

I en halv time sto Bybanen stille på hele linjen, fra Byparken til Birkelandsskiftet. Klokken 16 ble strekningen mellom Slettebakken og Birkelandsskiftet åpnet.

Forsinkelser

Først klokken 16.55, etter en og en halv time, ble linjen mellom Byparken og Slettebakken åpnet.

– Den havarerte vognen er tauet vekk fra sporet og det er gjenopptatt full trafikk. Det vil nok kunne bli noen forsinkelser inntil alt er kommet i gjenge igjen. Vi beklager så mye til alle som er blitt rammet av stansen nå i ettermiddagsrushet, sier Ingrid Dreyer, pressekontakt i Skyss, til BA.

Inntil problemet ble løst, ble det satt inn buss for bane mellom Festplassen og Sletten. Disse ble kalt tilbake da Bybanen kunne gå som normalt igjen.

Lang kø vestover Det oppsto lange køer på rv 555 mot Sotra i ettermiddagsrushet. Foto: 2229-tipser

Det har også vært problemer i trafikken i rushet. Klokken 1510 fikk Veitrafikksentralen melding om at en lastebil trente bilberging på riksvei 555 ved Liavatnet, i retning Sotra.

Ved 1530-tiden strakk køen seg helt til Puddefjordsbroen.

– I tillegg til å få kjøretøyet fjernet, så var det litt oljesøl i veibanen, opplyser trafikkoperatør Eirik Rystad Skånøy i Vegtrafikksentralen til BA.

Klokken 1600 var veien igjen åpnet for trafikk. Trafikken direkte

I kartet øverst kan du se hvordan trafikken flyter der du skal kjøre. Rødt betyr kø, grønt betyr fin flyt.